
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЗЭРЭМДГҮҮДИЙН ЭХ

	(өгүүллэг)

	 

	Ц. Цэдэндамба орчуулав.

	 

	Баячуудын очих дуртай далайн хөвөөний нэг дээр би саяхан бүхний хайр талархал, хүндэтгэлийг хүлээсэн Парисын нэгэн хээнцэр, үзэсгэлэнт залуухан бүсгүйг хараад энэхүү шимшрэм түүх, айдас хүрэм эмгэнэлийн тухай дурсан санаж билээ.

	Энэ бол аль дивангарын түүх. Гэвч ийм юмс сураггүй мартагддаггүй сэн биш үү?

	Хөдөөгийн жижиг хотод суудаг миний нэг найз, намайг гэртээ зочилж очихыг урьсан юм. Тэрээр намайг аль болох аятайхан байлгах гэсэндээ, ийш тийш нь дагуулан явж нутгийнхаа орд харш, үйлдвэр балгас хөшөо дурсгал, сүм хийд, эртний сийлбэр бүхий чамин хаалганууд, гэгээн Андрейн царс гэдэг хачин хэлбэртэй, жигтэй өндөр мод гээд л аль өөдтэй болгоноо үзүүлэв.

	Намайг нутгийнх нь гоёмсог, сонин бүхнийг үзэж, дуу алдан баясахад, найз маань одоо өөр явах газар, үзүүлэх юмгүй болсондоо дотроо их л гонсойж байгаагаа надад хэлэв. Тэгэхэд нь би уужирсан янзтай санаа алдлаа. Одоо ч модны сүүдэрт жаал амарч болох нь шив дээ. 

	Гэнэт нөхөр маань:

	— Өө, тийм, зэрэмдгүүдийн эх үлдэж, түүнийг чамд үзүүлэх юм байна шүү гэхэд нь;

	— Зэрэмдгүүдийн эх гэж хэн бэ? гэж би гайхлаа.

	— Энэ бол жил бүр, хүн дүрсээ алдсан аймаар, муухай, нэг үгээр хэлэхэд зэрэмдэг үрсийг зориуд үйлдэн төрүүлээд, тэднийгээ элдэв хачин юм бусдад зориуд үзүүлж явдаг хүмүүст худалддаг, ёстой л шулам, зэвүүцмээр эм байгаа юм. Энэ бузар хэргээр олбор ологч хүмүүс ч, бас өөр ямар нэгэн шинэ дүрс үйлдэж үү, үгүй юү гэдгийг мэдэхээр, тэднийхээр үргэлж эргэнэ.

	Хэрэв тэдгээр дүрс санаанд нь тохирвол эхэд нь мөнгөн түрээс төлөөд өөртөө авна. Тэр, арван нэгэн тийм хүүхэдтэй, тун баян эм.

	Чи намайг санаанаасаа зохион, хэтрүүлэн дамшиглаж байна гэж бодож байна уу? Үгүй шүү, найз минь. Миний ярьж байгаа энэ бүхэн үнэн. Ёстой үнэн зүйл. Явж тэр хүүхнийг харъя. Дараа нь тэр эм тийм зэрэмдгүүдийг хэрхэн төрүүлэх болсон тухай чамд ярьж өгөмз гэлээ.

	Тэр намайг хотын зах руу дагуулан одов. Энэ эмэгтэй замын яг хажууханд авсаар, тохилог байшинд сууна. Юм бүхэн нь цэгцтэй, нүдэнд дулаан. Өнгийн цэцгээр дүүрсэн цэцэрлэг сайхан үнэртэнэ. Албан хэргээсээ хөндийрсөн ямар нэгэн гэрээ батлагч л энд амьдардаг байх гэмээр. Зарц бүсгүй биднийг тосгоны айлуудад байдаг хэвийн нэг зочдын өрөөнд оруулав. Өнөөх аймаар эмэгтэй ч нөгөө өрөөнөөсөө гарч ирлээ.

	Та нар түүнийг лав дөч эргэм настай гэх буй заа. Энэ бол, царайных нь төрх байдал догшин ширүүн шинжтэй, сайтар хөгжсөн чийрэг эрүүл, ёстой хөдөөгийн бяралхаг тариачин бүсгүйн байртай, өндөр нуруутай, адгуус хүн хоёрын аль алины нь байдлыг хадгалсан эмэгтэй байлаа.

	Орчныхон нь түүнийг буруушаан зүхэж байдгийг тэр мэдэх бөгөөд ирэгсдийг аль нэг талаар хорсож хүлцсэн янзтай хүлээн авч байх шиг санагдана. 

	Тэрээр:

	— Та нар юу гэж явна? гэж асуув. 

	Анд маань тэгэхэд:

	— Таны сүүлчийн чинь хүүхэд бусдынхаа нэгэн адил, ах нартайгаа огтхон ч төсгүй гарсан гэж дуулсан. Үзэх гэсэн юм. Үнэн үү? гэв.

	Тэр, биднийг уйтгартай, ууртай харцаар ширэв татан:

	— Хэ, үгүй ноёнтоон, үгүй! Тэр, магадгүй, бусдаасаа ч долоон дор байж. Надад тун ч золгүй, хувь заяагүй юм болж байна. Бүгдээрээ тийм, ноёнтон, бүгдээрээ тийм. Ёстой уй гашуу. Хорвоо дээр юу юу ч үгүй хөөрхий бүсгүйд юунд ийм хүйтэн хандана вэ? Яагаад тэр бил ээ? гэж үглэнэ. 

	Тэр хилэгнэсэн догшин араатан мэт болоод нүдээ буруулан шавдуу ярьж байлаа.

	Ярихдаа ууртай ширүүн, дуугаа зөөлрүүлэхийг хичээнэ. Уул нь чонын улих шиг дуу гарч баймаар ясархаг, овгор товгор, хэтэрхий тэнхээтэй энэ данхигар том бие, цээлхэн хоолойноос нь иймэрхүү уйлагнасан үгс гарах нь бүр ч аймаар.

	— Бид таны хүүхдүүдийг үзэх гэсэн юм сан гэж найз маань хэлэв. 

	Тэгэхэд хүүхний царай улайх шиг санагдсан. Гэвч би ташаа харсан ч байж магадгүй юм шүү? Тэрээр жаал дуугүй байснаа, өндөр дуугаар:

	— Та нар түүгээр яах гээд байгаа юм бэ? хэмээн биднийг хорссон нүдээр ширэв татаад толгойгоо өндийлгөв.

	Хамт явсан нөхөр маань:

	— Та яагаад бидэнд үзүүлэхээс дургүйцээд байгаа бил ээ? Түүнийгээ та улсуудад үзүүлдэг биш үү? Хэний тухай ярьж байгааг минь ойлгож байгаа биз дээ? гэв.

	Өнөөх эм дүрсхийн байдгаараа уурлан хашхичиж гарлаа.

	— Та нар ингэх гэж л ирсэн юм биз дээ. Миний хүүхдүүдийг араатан шиг болохоор нь, намайг доромжлох гэсэн юм уу? Үгүй ээ, та нарт үзүүлэхгүй, үзүүлэхгүй. Зайлцгаа, тонилцгоо! Яалаа гэж та нар намайг тарчилгана вэ? гэж хашхична.

	Тэр ташаа тулан бид нар луу давшилж эхлэхэд чухам л түүний догшин дууг тосон авах дохио мэт ямар нэг үлбэгэр амьтны гийнах ч шиг, шуухитнах ч шиг өрөвдөлтэйеэ орилох дуу хажуугийн өрөөнөөс сонстоход хамаг бие минь зарсхийн хүйт оргилоо. 

	Бид ч ухарлаа.

	— Шулам минь (хүмүүс түүнийг Шулам гэж нэрлэдэг ажээ) болгоомжлоорой, ингэснээрээ өөрт чинь л хэзээ нэг цагт муу юм болно гэдгийг сайхан мэдээрэй! гэж найз маань ширүүхэн хэлж байлаа. 

	Өнөө эм, хилэгнэсэндээ чичрэн, нударга зангидан савчиж:

	— Зайлцгаа! Яалаа гэж надад муу юм болох бил ээ? Зайлцгаа шившгүүд ээ! гэж учир зүггүй бархирна.

	Тэр бидэнд асаж зүүгдэхэд бэлэн байлаа. Бид ч бүр халширч гүйцээд шалавхан явахаа бодлоо.

	Байшингаас мэнд шүү мултарч гарсан хойно найз маань надаас

	— За үзэв үү? Ямаршуу эм байна даа? гэхэд нь:

	— Энэ бузар эмийн түүхийг яриач гэв.

	Үе үе сэвэлзэх салхинаа далай адил бидэрлэн буй, үр суулгахад жин тан болсон талбайг эмжсэн дардан цагаан замаар аажуухан буцаж явахдаа нөхөр маань ийнхүү өгүүлсэн билээ.

	Тэр хүүхэн хэдийд ч юм, нэгэн фермд зарцлагдан, бас ч нэлээд томоотой, юмандаа хямгатай гэгддэг байжээ. Түүнд далдуур сэмхэн нөхөцсөн залуус байгаагүй бололтой, хэн ч түүнийг ямар нэг юмаар өөлж, түүнд хар санаж байсангүй.

	Гэсэн ч нүгэл үйлджээ. Тэр бусдынхаа нэгэн адил янагийн сэтгэлд автсан эрэгтэй, эмэгтэй залуус хөлсөө дуслуулан янаглаж хэвтдэг дүнсгэр, бүлээхэн тийм нэгэн үдэш, тариа хураасны дараахан, бухал дунд нүгэл хийжээ. Түүнээс хойш даан их удалгүй жирэмсэлснээ мэдмэгц, айх ичихийг зэрэгцүүлэн зовох болж. Энэхүү золгүй, ичгүүрт явдлаа аль болохоор нуухын тулд, нарийхан хавтгай мод, олс хоёроор өөрөө өөртөө бэлхэнцэг хийн гэдсээ даруулан чанга боох болов. Үргэлжийн инээмсэглэсэн, уян налархай энэ бүсгүй. хүүхдээ томрох тусам шаналгах өвчнийг өөртөө хураан, хөнөөх зовуурийг нь шүд зуун тэсвэрлэж, хэнд ч сэжиг ажиг өгөлгүйгээр өнөөх аюулт зэвсгээ улам чангалсаар л байлаа. Тэгснээр тэр, аймшигт бахинд хавчигдан дарагдсан хэвлий дэх тэр өчүүхэн амьтнаа зэрэмдэг болгож түүнийх нь гавал нь шовх үзүүртэй болон уртсаж, хоёр дүрлэгэр нүд нь магнай дээрээ бүлтрэн гарч, нурууны нь яс муруйн, усан үзмийн туяхан иш лугаа адил сунаж, хуруунууд нь аалзны хөл шиг, самар мэт жижигхэн бөөрөнхий бөгстэй чөтгөр шиг амьтныг хаврын нэгэн өглөө хээр гаргажээ.

	Түүнд туслахаар гүйж очсон хүүхнүүд, түүний умайнаас гарч байгаа аймаар амьтныг харангуут ухаан жолоогүй орилолдон тал тал тийшээ зугтжээ. Энэ хүүхэн чөтгөр төрүүллээ гэдэг цуурхал тарж, тэр цагаас хойш түүнийг шулам гэж нэрлэжээ.

	Тэр ажиллаж байсан газраасаа хөөгдөн, гуйлга түүлгээр амьдрах болсон аж. Магадгүй, тэр гоё хүүхэн байсан болохоор, харчууд тамаас ямар бүгдээрээ айх биш дээ, түүнийг шохоорхон тэтгэдэг ч байсан байж болно.

	Хэрэг гаргаж болзошгүйг нь урьдаас мэдсэн ламтан хэрэв түүнийг шүүхээр айлгаагүй сэн бол үнэхээр үзэн ядахдаа, лавтайяа бүтээгээд алчих байсан өнөөх зэрэмдгээ арга буюу өөрөө өсгөжээ.

	 

	Нэгэн удаа есөн зүйлийн хөгийн юмс цуглуулан үзүүлж явдаг хүмүүс түүгээр өнгөрөхдөө, энэхүү аймаар гайхлын сургийг сонсоод, тэднийд очиж, хэрэв сэтгэлд нь тохирвол авах санаатай үзүүлэхийг гуйжээ. Тэгээд эхэд нь дороо таван зуун франк тоолж өгчээ. Эхлээд нөгөө эмэгтэй ичиж, хүн дүрсээ алдсан амьтнаа үзүүлэхээс дургүйцсэн авч, харах гэж мөнгө өгч байгаа хийгээд, энэ хүмүүст хэрэгтэй байгааг нь мэдмэгц үнэ хаялцаж эхлэв. Түүгээр ч барахгүй хожимдоо зэрэмдэг үрээрээ түрээ барин үнийг нь нэмж ганц ч зоос алдахгүйн төлөө маргадаг болж. Хууртагдахгүйн тулд өнөөх хүмүүстэйгээ бичмэл болзол тогтоож, цаадуул нь ч гэсэн өнөөх гайхлыг нь ажилд авсан мэт жил бүр эхэд нь дөрвөн зуун франк төлж байхаар амлажээ.

	Санаандгүй энэ их олзондоо шунаж солиорсон тэр эх, хөрөнгөтөн мэт ихээхэн түрээс мөнгөтэй болох хүсэлдээ хөтлөгдөн, өөр тиймэрхүү зэрэмдэг гайхлуудыг төрүүлэх юм сан гэж бодох болжээ.

	Тэрээр нэлээд төлөрхөг бүсгүй байж. Жирэмсэн байхдаа янз бүрээр хавчин дарж байж элдэв янзын хэлбэр галбиртай зэрэмдгүүдийг үйлдэх аргын хувьд айхавтар мэргэжиж нэрд гарчээ.

	Урт, богино, зарим нь хавч шиг, зарим нь гүрвэл шиг юмнууд гаргана. Зарим нь үхэж үрэгдэхэд эх маш харамсан уурладаг байв. Шүүх энэ хэрэгт оролцох гэсэн авч батлах зүйл байсангүйд ийм зэрэмдэг гайхлуудыг үйлдэхэд нь хориг тавилгүй, тэр чигээр нь орхижээ. Одоо арван нэгэн тийм зэрэмдэг үртэй бөгөөд тэд нар нь жилд таваас зургаан мянган франк олдог гэнэ.

	Харин бидэнд үзүүлэхээс дургүйцсэн энэ ганц нь л ажилд тохироогүй юм байж. Гэвч тэр энд удахгүй л дээ. Өөр ямар нэгэн шинэ юм байна уу, үгүй юу гэсэн зуучид үүнийг андахгүй болж, үүгээр үргэлж эргэлддэг юм. Хэрэв үнэ хүрэхүйц гоц зэрэмдэг байвал энэ хүүхэн үнэ хаялцуулдаг ч явдал бий гээд найз маань дуугүй болов. 

	Миний дотор гүн жигшил, хилэн төрж, түрүүн дэргэд нь байхдаа энэ шулмыг багалзуурдаагүйдээ харамсаж байлаа.

	— Эцэг нь ямаршуу амьтан байдаг юм бол? гэхэд

	— Мэдэхгүй. Нэг хүн ч бай хэд хэдэн хүн ч бай шившгийн улс шүү. Тэд нуугдан, олзыг нь хуваалцдаг ч байж болзошгүй гэв. 

	Саяхан нэгэн сувиллын газрын ойролцоох далайн зах дээр эрчүүдийн дурыг хөндөн догдлуулж байсан нөгөөх хээнцэр, дэгжин нарийхан хүүхнийхээ түүхийг аль хэдийн мартсан явжээ. 

	Тэгэхэд би тэндхийн эмч найзтайгаа сугадалцаад эрэг дээгүүр явж байлаа. Тэр хүүхнээс өнгөрөөд арван минут хэртэй явтал, гурван хүүхэд элсэн дээр тоглон, хажууд нь нэг асрагч авгай байхыг үзэв. Тэдний хажууханд хос жижигхэн суга таягууд хэвтэхэд, надад нэг л хачин өрөвдөх сэтгэл аяндаа төрөв. Тэгтэл энэ гурван нялх амьтан тахир дутуу, бөгтөр, аймаар муухай хүүхдүүд байж харагдлаа.

	Эмч надад:

	— Эд бол саяын тааралдсан өнөөх ганган хүүхний урлал даа гэхэд энэ хүүхдүүд болон тэр эмэгтэйг өрөвдөх санаа зүрхийг базалж.

	— Хөөрхий эхийг, чааваас даа! Яаж бас инээж болж байна аа! гэж шүүрс алдахад найз маань үргэлжлүүлэн:

	— Эрхэм минь, чи тэр эмийг бүү өрөвд! Харин хөөрхий хүүхдүүдийг нь л өрөвдөх хэрэгтэй. Бүсэлхий болон аарцгаа хэтэрхий хавчин нарийсгасны уршиг даа. Эдгээр зэрэмдгүүд ч өнөөх бие барьсан татуургын гай шүү дээ. Энэ бол амь насанд аюултай гэдгийг тэр хүүхэн мэдсээр авч, түүний хувьд зөвхөн гоё ганган байж, бусдын дурыг татаж байвал болох нь тэр аж гэв.

	Зэрэмдэг үрсээ худалддаг хөдөөгийн өнөө шулам бас л санаанд оров.

	 

	Ц. Цэдэндамба орчуулав.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

